SINGAPURA, 15 Jan (Bernama) -- Khazanah Nasional Bhd dan Temasek Holdings (Private) Ltd hari ini meraikan kejayaan menyiapkan dua projek pembangunan bersama ikonik di Singapura, dengan pelancaran rasmi Marina One dan DUO oleh Perdana Menteri Malaysia Datuk Seri Najib Tun Razak dan Perdana Menteri Singapura Lee Hsien Loong.

Kejayaan menyiapkan dan pelancaran rasmi Marina One dan DUO, yang memiliki gabungan nilai pembangunan kasar kira-kira S$11 bilion (S$1=RM3), adalah hasil kerjasama antara Malaysia dan Singapura yang dimanfaatkan daripada hubungan dua hala yang kukuh dan telah lama terjalin antara kedua-dua negara.

"Kejayaan menyiapkan projek pembangunan bersama bertaraf dunia oleh Khazanah dan Temasek membuktikan apa yang kita boleh capai menerusi kerjasama dan perkongsian erat yang memanfaatkan kekuatan dan faktor-faktor saling melengkapi antara kedua-dua negara, dalam hal ini gabungan kekuatan dan nilai-nilai kompetitif Iskandar Malaysia dan Singapura," kata Pengarah Urusan Khazanah, Tan Sri Azman Mokhtar, dalam satu kenyataan bersama yang dikeluarkan, di sini.

Marina One dan DUO juga menjadi bukti kerjasama erat antara Khazanah dan Temasek, serta komitmen dan keupayaan mereka untuk memajukan bersama dua projek ikonik utama yang memberi manfaat kepada kedua-dua negara.